ฟิทช์คงเครดิต4แบงก์ใหญ่
กรุงไทยต่ำกว่า2อันดับจากฐานะการเงินอ่อนแอ ส่วนกรุงศรีฯปรับเป็นมีเสถียรภาพ
10 พ.ค. 2560

กรุงไทยต่ำกว่า2อันดับจากฐานะการเงินอ่อนแอ ส่วนกรุงศรีฯปรับเป็นมีเสถียรภาพโพสต์ทูเดย์ - ฟิทช์ประกาศคงเครดิต 4 แบงใหญ่ ส่วนกรุงศรีฯ ปรับแนวโน้มขึ้นเป็นมีเสถียรภาพ ได้ธนาคารแม่ที่ญี่ปุ่นหนุนบริษัท ฟิทช์ เรทติ้งส์ ประกาศคงอันดับเครดิตของธนาคารพาณิชย์ขนาดใหญ่ 4 แห่ง ของประเทศไทยโดยธนาคารกรุงเทพ ธนาคารกสิกรไทย และธนาคารไทยพาณิชย์ ได้รับการคงอันดับเครดิตสากลสกุลเงินต่างประเทศระยะยาว (Long-Term Foreign Currency IDR) ที่ “BBB+” ขณะเดียวกัน ธนาคารกรุงไทย ได้รับการคงอันดับเครดิตสากลสกุลเงินต่างประเทศระยะยาวที่ “BBB” และอันดับเครดิตภายในประเทศระยะยาวของธนาคารทั้ง 4 แห่งได้รับการคงอันดับที่ “AA+(tha)”นอกจากนี้ บริษัทอีก 2 แห่งที่เป็นบริษัทลูกของธนาคารพาณิชย์ คือ บริษัทหลักทรัพย์ (บล.) กสิกรไทย และ บล.ไทยพาณิชย์ ฟิทช์ได้ประกาศคงอันดับเครดิตภายในประเทศระยะยาวที่ “AA(tha)” ทั้งนี้แนวโน้มอันดับเครดิตทั้งหมดมีเสถียรภาพสำหรับอันดับความแข็งแกร่งทางการเงินของธนาคารทั้ง 4 แห่ง สะท้อนถึงเครือข่ายธุรกิจที่แข็งแกร่งในไทยและฐานลูกค้าขนาดใหญ่ แต่ความแข็งแกร่งทางการเงินของธนาคารทั้ง 4 แห่ง มีการปรับตัวด้อยลง โดยเฉพาะในด้านอัตรากำไรและด้านคุณภาพสินทรัพย์ เนื่องจากผลกระทบจากภาวะการชะลอตัวของเศรษฐกิจในประเทศและน่าจะยังคงได้รับแรงกดดันอย่างต่อเนื่องจากสภาพแวดล้อมที่ยังคงไม่เอื้ออำนวยนักต่อการดำเนินธุรกิจ อย่างไรก็ตาม ฟิทช์ยังคงคาดว่าธนาคารทั้ง 4 แห่ง น่าจะสามารถรักษาความแข็งแกร่งทางการเงินในระดับที่ยอมรับได้เมื่อเทียบกับธนาคารอื่นที่มีอันดับเครดิตในระดับเดียวกัน และคาดว่าสภาวะแวดล้อมในการดำเนินงานน่าจะเริ่มมีสัญญาณปรับตัวมีเสถียรภาพมากขึ้นในช่วงหลังของปี 2560ทั้งนี้ อันดับความแข็งแกร่งทางการเงินของธนาคารกรุงไทยอยู่ต่ำกว่าธนาคารพาณิชย์ไทยขนาดใหญ่ อยู่ 2 อันดับ สะท้อนถึงฐานะทางการเงินโดยรวมที่อ่อนแอกว่า โดยกรุงไทยมีอัตราส่วนทางการเงินด้านคุณภาพสินทรัพย์ที่ด้อยกว่าตลอดช่วงวัฏจักรของธุรกิจที่ผ่านมา และคาดว่าฐานะเงินกองทุนน่าจะยังคงอยู่ในระดับที่ด้อยกว่าธนาคารพาณิชย์ไทยขนาดใหญ่ ขณะเดียวกัน ฟิทช์ได้ประกาศปรับแนวโน้มอันดับเครดิตของธนาคารกรุงศรีอยุธยา เป็นแนวโน้มอันดับเครดิตมีเสถียรภาพจากเดิมแนวโน้มอันดับเครดิตเป็นลบ และคงอันดับเครดิตสากลสกุลเงินต่างประเทศระยะยาว ของธนาคารกรุงศรีอยุธยา ที่ “A-” ซึ่งเป็นผลจากการที่ปรับแนวโน้มอันดับเครดิตของธนาคารโตเกียว-มิตซูบิชิ ที่เป็นบริษัทแม่ของธนาคารกรุงศรี เป็นมีเสถียรภาพ เมื่อวันที่ 2 พ.ค.ที่ผ่านมา